Sobek (ook gespel Sochet, Sobki ens.) was in die Egiptiese mitologie ’n god van ’n komplekse en veranderlike aard. Hy is verbind met die Nyl-krokodil en is soms as een uitgebeeld, of as ’n man met die kop van ’n krokodil. Hy is ook verbind met die farao's se mag, vrugbaarheid en militêre mag. Hy was ook soms ’n god van beskerming, veral teen die gevare van die Nyl. Sobek is eerstens ’n aggressiewe en animalistiese god wat die reputasie van die groot Nyl-krokodil gestand doen. Van sy algemene name dui op dié eienskappe: "hy wat hou van rowery", "hy wat eet terwyl hy paar" en "met gepunte tande". Hy het ook goeie dade in meer as een bekende mite verrig. Ná sy verbintenis met Horus en sy daaropvolgende opname in die Osiris-triad van Osiris, Isis en Horus tydens die Middelryk, is Sobek verbind met Isis as ’n heler van Osiris, wat deur sy broer, Set, vermoor is in die Osiris-mite.